Document ID: 31986R1797

NEUVOSTON ASETUS (ETY) N:o 1797/86,
annettu 9 päivänä kesäkuuta 1986,
tiettyjen tullille esittämisen yhteydessä perittävien postimaksujen poistamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen, ja erityisesti sen 235 artiklan,
ottaa huomioon komission ehdotuksen(1),
ottaa huomioon edustajakokouksen lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
Neuvostossa kokoontuneiden Euroopan talousyhteisön jäsenvaltioiden hallitusten edustajien päätöksellä 79/8/ETY, tehty 18 päivänä joulukuuta 1978, tiettyjen tullille esittämisen yhteydessä perittävien tullimaksujen poistamisesta(4) lopetettiin maksujen periminen esitettäessä tullille jäsenvaltiosta lähetettyjä tavaroita, jotka saadaan tuoda maahan vapautettuna liikevaihto- ja valmisteveroista,
tiettyjen jäsenvaltioiden viranomaiset perivät edelleen tällaisia maksuja muista toisesta jäsenvaltiosta lähetetyistä yhteisön tavaralähetyksistä,
on tarpeen vahvistaa yhteisön sisämarkkinoita vähentämällä, ja mahdollisuuksien rajoissa poistamalla, jäsenvaltioiden välistä yhteisötavaroiden kauppaa koskevia muodollisuuksia ja maksuja; yhteisön sisäisessä kaupankäynnissä tullille esittämisen yhteydessä perittävien postimaksujen pysyvä poistaminen edistäisi merkittävästi tätä tavoitetta vaikuttamalla selvästi ja välittömästi mainittuun kauppaan, mikä hyödyttäisi yhteisömaiden kansalaisia, ja
perustamissopimuksessa ei ole muita määräyksiä tähän tarvittavista valtuuksista kuin 235 artiklan valtuudet,
ON ANTANUT TÄMÄN ASETUKSEN:
1 artikla
Postimaksuja ei enää peritä jäsenvaltioista lähetettyjen tavaralähetysten, jotka täyttävät perustamissopimuksen 9 ja 10 artiklassa määrätyt edellytykset, tullille esittämisestä.
2 artikla
Poiketen siitä, mitä 1 artiklassa säädetään, Espanjassa ja Portugalissa voimassa olevia kolmansien maiden kanssa käytävässä kaupassa tullille esittämisestä perittäviä postimaksuja koskevia säännöksiä voidaan soveltaa samoin edellytyksin yhteisön sisäiseen kaupankäyntiin niin kauan kuin tästä kaupankäynnistä kannetaan tulleja.
3 artikla
Tämä asetus tulee voimaan 1 päivänä tammikuuta 1988.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 9 päivänä kesäkuuta 1986.

Labels: 12
3